정조 0년
丙申九月初六日巳時。上御興政堂。晝講次對同爲入侍時。特進官金漢耆。同知事李宜哲。參贊官金鍾秀。侍讀官尹弘烈。檢討官尹行修。宗臣廣陵君烻。武臣李邦鵬。假注書徐龍輔。記注官金鳳顯。記事官卜台鎭。左議政金尙喆。右議政鄭存謙。兼兵曹判書具善復。行戶曹判書鄭弘淳。行司直洪樂性。行吏曹判書李重祜。右參贊尹東暹。禮曹判書鄭尙淳。戶曹參判張志恒。行副護軍李柱國。行副護軍李漢膺。行副司直金魯鎭。大司諫朴師海。右承旨鄭民始。事變假注書宋俊載。以次進伏訖。上先讀春秋。自二年春公會戎于潛。至義自見矣。弘烈讀。自秋八月庚辰。至大昏之禮嚴矣。上復讀。自秋八月庚辰。至大昏之禮嚴矣。弘烈曰。親迎者。禮之大節。紀烈繻來迎女。此失禮之大者也。古語曰。造端乎夫婦。紀烈繻失禮於婚禮之初。而何能造端乎。故夫子書之。以明其失禮。所以重造端乎夫婦之義也。惟殿下留意於是焉。行修曰。公及戎盟于唐。上世無盟。至是隱公。與戎相盟。此隱公之失也。故夫子書之。以明不可與戎相盟之義。惟殿下留意於是焉。宜哲曰。盟會事。先儒或以爲盟會不可無。上番造端乎夫婦之言甚好。惟殿下深加留意。漢耆曰。上番及同知事。皆以造端乎夫婦之言仰陳。此言甚好。伏願深留聖聰焉。鍾秀曰。上番造端乎夫婦之言。果是極好底言。詩云刑于寡妻。至于兄弟。以御于家邦。孟子曰。推恩足以保四海。此皆爲千萬世人君之良範。惟殿下深留聖聰焉。上曰。諸臣所奏。皆是切實。可不體念焉。宗臣武臣。如有所見。亦皆陳之。烶曰。臣無所見矣。邦鵬曰。臣亦無所見矣。鍾秀曰。晝講正時已入之後。宗臣不卽入來。以致單子之追入。事甚未安。當該宗臣。從重推考。何如。上曰。依爲之。出擧條經筵先退。尙喆曰。夜間聖體。若何。上曰。一樣。尙喆曰。王大妃殿氣候。何如。上曰。一樣。尙喆曰。惠慶宮氣候。何如。上曰。一樣。尙喆曰。日前因經筵之不備。至停法講。其在國體。誠極未安。諸經筵其若推諉不參。則事當一竝論罪。而今聞其日事勢。有應參經筵。未及趁時刻而致此云。爲先從重推考。此後各別申飭。何如。上曰。依爲之。出擧條存謙曰。方當逐日開講之時。經筵不可不濟濟備員。同經筵權噵。有通朝所共知之實𧏮云。今姑改差何如上曰。依爲之。出擧條上曰。見今朝廷之上。徒事請討。不務實地治化。正是今日之悶事。韓金兩相事。欲爲處分。使之停啓。以爲鎭安朝廷之計矣。命書傳敎曰。近日三司合啓中。兩相事。業欲下敎而未果。蓋韓翼謩。以其時首相。當國勢岌嶪之時。袖手傍觀。已極寒心。且稱病而去。無或學留正之事而然。比諸古大臣。寧不愧哉。雖然。專出於畏麟漢氣焰之熏灼。其心豈有他也。而論以國體。則不可無處分。韓翼謩中道付處。領府事金相福。自來洪家之人。人孰不知。而究厥本末。予則曰。不足深誅。程夫子二字之訓。可謂準備語。而猶以盤水之義。不欲索言。領府事金相福。亦令中道付處。上曰。今此處分。專爲鎭安朝廷之計。此後臺臣。若有更請加罪。則甚非處分之本意也。尙喆曰。此平安監司徐命膺狀啓也。以爲本道稅米之自京司請得作錢。實爲勢力者籠利之淵藪。自今元定價三兩。直納該司。其外餘利。盡付道內各邑大同庫事。請令廟堂稟處矣。道臣所論。旣曰無見。而若値歉歲。以此一石三兩之價。發賣於窮民。則損上益下。不害爲寧失於民。而以其餘利。欲付各邑。則雖曰民庫。其爲生弊於日後。恐無異於京各司之取剩。無寧仍舊置之矣。上曰。右相之意。何如。存謙曰。餘利若付各邑。則日後之弊。無異於京司之取剩云者。左相之言是矣。上曰。戶判之意。何如。弘淳曰。大同庫本是民力所出。而歉散取贏。反爲民弊。大體旣失其當。小補何能有益。臣則常以爲不可無變通之政矣。上曰。依爲之。尙喆曰。此南兵使金相玉狀啓也。以爲北靑等三邑之界。有天坪爲名地。東西廣袤。殆近百里。流民聚居。今爲百餘戶。至有設倉糶糴之擧。而新出捷路。三甲之人。皆由是往來。宜設一邊將。鎭守要路。報警邊情。庶有恃於緩急。請令廟堂。稟旨分付矣。帥臣所論。爲關防有此設鎭之請。豈曰無見。而若欲新設。則事近更張。若以他邊將移設。則亦涉重難。俄與諸將臣相議。亦無必設之論。今姑置之。何如。上曰。將臣之意。何如。善復曰。臣雖不得見北關。嶺隘之捷路。實爲可悶。帥臣之盛論其利害。不無意見。臣意則新創雖難。近地邊鎭中。有防守不緊處。則移設似好矣。志恒曰。嶺隘間路。固當防守。而設鎭不但爲弊多端。且與邊境有異。此路不過自咸興抵甲山。則無異於北靑之抵甲山。彼路旣不設鎭。則不必於此設置。然往來行人。不可不依法糾檢。聞其處有倉云。自南兵營。定送一裨。依行營例。留在糶糴。兼使糾察行人似好矣。尙喆曰。旣難設鎭。則訓將定送幕裨之論。猶勝於全無主管之時。而此在咸興不遠之地云。使道臣商量狀聞後。擧行之意。分付。何如。上曰。依爲之。尙喆曰。頃因海西御史任希雨所達。延白兩邑畓結中。舊浦落及舊陳處。令道臣査頉之意。有所行會矣。卽見該道臣李性源狀啓。則査之又査。十分精招。延安爲二百六十四結十七負五束。白川爲一百六十四結二十八負一束云矣。旣因御史之歸奏。有此道臣之狀請。則事係民隱。不可防塞。摠計結數。亦不甚夥然。而一許永頉。將爲空棄。特令降續。以爲隨起隨稅之地者。其在民國。俱無所妨。以此分付。何如。上曰。右相之意。何如。存謙曰。臣亦無異見矣。上曰。戶判之意。何如。弘淳曰。永頉旣難遽許。則令降續爲宜矣。上曰。依爲之。尙喆曰。今年秋事。東北最爲失稔。雖以兩道臣狀聞見之。民事誠可悶矣。明春接濟之道。種糧之資。專在捧糴之精實。爲守牧之官者。其豈泛忽。而分付道臣。益加嚴飭列邑。俾有來頭實效。何如。上曰。依爲之。以上出擧條上曰。延接都監堂郞。不可不早爲差出矣。尙喆曰。然矣。命書傳敎曰。在外奉常正改差。今日政。以在京無故人擬入。上曰。奉常正使之卽爲謝恩。延接都監堂郞。卽爲差出。出榻敎尙喆曰。延接都監堂上。方有差出之命矣。聞京兆亦多檢飭擧行事云。而判尹蔡濟恭。奉命在外。今姑許遞。何如。上曰。依爲之。今日政差出。可也。尙喆曰。安原君烠。身死於其兄安恩君配所。而方在削職中。故無千里返柩之道。今方草殯云。聞甚慘然。故敢達矣。上曰。給牒。可也。以上出擧條尙喆曰。李奎緯事。雖有濫刑之失。若因此而重罪官長。則後日之弊。有不可勝言矣。上曰。其時道臣之査啓。甚爲緊切。在朝家之道。只從道臣所論之外。無他道矣。善復曰。今此武科重試初試規矩。講書落點。而只有除吳子之敎。無自願一書之下敎。自下有難擧行。依前從自願一書乎。不可不稟定。故惶恐敢達。上曰。依爲之。出擧條弘淳曰。本曹經用。雖在常年。每患不足。今年則自當別論。目下需用實有罔措之慮。在前如此之時。必自廟堂。有別般區劃之例。下詢大臣處之。何如。上曰。大臣之意。何如。尙喆曰。今年地部事勢。不可不念。關西稅小米二萬石。別餉木一百同。錢一萬兩。劃給。何如。上曰。依爲之。出擧條漢耆曰。樂器中苼簧。自前使行便貿來矣。今番冬至使行便。依前隨送稍知音律者。貿來。何如。上曰。依爲之。出擧條師海所啓。南海縣圍籬安置罪人具庠。本以凶譎之性。兼有悖戾之行。陰結凶類。綢繆祕謀。出沒閃倏。如鬼如蜮。而今其凶肚眞贜。綻露於凶賊載興文書中。所捉書札。指意叵測。情節難掩。則今此酌處之命。雖出於好生之德。三尺至嚴。決難容貸。請南海縣圍籬安置罪人具庠。更令王府。嚴鞫得情。快正王法。上曰。不允。又所啓。大靜縣爲奴罪人金壽賢以幺麽宦寺。交結士夫。終爲凶賊之根抵。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。拿鞫嚴問。依律處斷。上曰。不允。又所啓。旌義縣荐棘罪人尹泰淵。本以凶猾之性。素畜跋扈之志。交結厚賊麟漢。作爲腹心爪牙。身帶將兵之任。晝夜出沒於厚賊麟漢之家。蹤跡陰祕。爲世指目。以今若淵。敢售護逆之計觀之。其於平日。稔受泰淵之慫惥。故陰護麟漢。卽曲爲泰淵之地。當此厚賊麟漢置法之日。其陰謀綢繆之狀。尤不可不究覈。施以當律。請旌義縣荐棘罪人尹泰淵。亟令王府。拿鞫嚴問得情。快正王法。上曰。不允。又所啓。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟命王府。拿鞫得情。快正王法。上曰。不允。又所啓。今番應元父子之凶疏逆節。實是亘萬古所無之極賊。而原其根本。則卽權正忱之日記也。雖未知所記如何。而其弟正欽。狼藉傳播於其兄身故之後。致有此叵測不道之疏。況其酬酢和應之說。旣發於道顯之招。其在鞫體。不可不嚴覈得情。請權正欽。亟令王府。拿鞫嚴問。上曰。不允。以上出擧條命退。諸臣以次退出。